《令德送余都门外眷眷惜别余恨不款作诗寄之》
宋代·陈渊

行人不忍别，遇酒辄醉倒。仆夫怪何迟，谬应行亦好。

怜君如弟兄，每见开怀抱。天涯重分携，祖席都门道。

城头倾落日，酒尽迹还扫。留连意虽勤，晤语终草草。

君如汗血驹，千里未脱皂。我若随波鱼，圉圉依寒藻。

去住各有谋，聚散初不保。惟馀一寸心，耿耿迟君老。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。